**ӘӨЖ: 908(045)**

**Ш.ЕСЕНОВТІҢ МАҢҒЫСТАУ ӨЛКЕСІН ДАМЫТУДАҒЫ РОЛІ**

**Арашова Набат Кожабилмесовна**

Ш.Есенов атындағы КТИУ, ҚХА кафедрасы, аға оқытушы

Ақтау, Қазақстан

nabat.arashova@yu.edu.kz

**Аннотация:** Геология ғылымы мен геологиялық қызметтің дамуына, Қазақстан Ғылым академиясының қалыптасуына зор үлес қосқан академик Ш.Есеновтың ғылыми еңбегі, қызметі, адамгершілік тұлғасы, мемлекеттік саяси қызметі, Маңғыстау өңіріне қосқан үлесі мен естеліктері баяндалады.

**Түйін сөздер**: Геология, минерагениялық карта, экспедиция, стронций, марганец, мыс, бор, минералды тұздар.

Әрбір адам мәңгілік жердегі шексіз ұрпақтар тізбегінің бір буыны. Біздің бойымыздағы бар болмысымыз ата бабаларымыздан, туған өлкенің табиғатынан, тарихы мен дәстүрінен дариды. Ал туған өлкеміздің келешектегі жолы артымызда қалдырған ізбен айқындалады.

Бүгінгі мақаламның кейіпкері Шахмардан Есенов (1927 – 1998ж.ж.) Қазақстанның даму бағытын анықтаған көптеген жаңалықтарды ашты. Оның басшылығымен барлау экспедициялары мұнай кен орындары мен тау-кен қорларын тауып, нәтижесінде бұл ашылулар тәуелсіз республиканың экономикалық өсуі үшін мықты іргетас болды. Ол өз заманында геология ғылымы мен геологиялық қызметтің дамуына, Қазақстан Ғылым академиясының қалыптасуына орасан зор үлес қосты.

Маңғыстау өңірін тездетіп бар­лап, байлық қорын ғылыми не­гіздегені, Жетібай мен Өзен мұнай-газ орындарын ашқаны және өндірістік пайдалануға бер­гені үшін бес ғалымға, со­лар­дың қатарында Ш.Есе­новке 1966 жылы Кеңес Ода­ғының ең үлкен мерейлі марапатының бірі – Лениндік сыйлық берілді. Ол Сәтбаевтан кейін сегіз жыл­дан соң осындай айтулы сый­лықты алған екінші қазақ ға­лымы еді. Іргелі ғалым, ірі өн­діріс ұйымдастырушысы ре­тінде осылай Кеңес Одағына та­нылған кезінде Шахмардан 39 жаста еді. Маңғыстау мұнайын сол жердің өзінде өңдеу, игі­лікке айналдыру идеясын батыл көтерді. Маңғыстаудың бай­лығы оның бағын ашты. Бі­рақ басқаның көз құртына айналып, ересен ырыс қазақтың қолынан біржолата шығып ке­те де жаздады. 1962 жылы КСРО-ның сол кездегі бірінші басшысы Н. Хрущев Маңғыстау мұнай-газ байлығы ашылған кезде осы саланы игеруден тәжі­рибесі мол деп қазыналы өңірді Түр­ікменстанға қосуды ойластырады. Сонда Қазақстанның геология ми­нистрі Шахмардан Есенов осы мәселені арнайы қараған КСРО Үкіметінің жабық отырысында Маңғыстауды игеру­ге Қазақстанның өз шамасы жететіндігін қаймықпай дәлел­дейді, Алла сәтін салғанда, КСРО Үкіметі Төрағасының бі­рінші орынбасары Алексей Косыгин (Төраға Хрущевтің өзі), КСРО орта машина жасау (қорғаныс өнеркәсібі саласы) министрі беделі зор Ефим Славский Шахмардан пікірін қуаттайды. Осылайша Қазақстан қайраткерлерінің бір ауызды табандылығының арқасында Маңғыстаудай қойнауы құтты мекенді көрші елдердің қанжығасына байлап жіберуге бейім болған кеңестік саясатқа ырық бермей, көзінің қарашығындай сақтап қалды. Бұл Ш.Есенұлының үлкен еңбегінің бірі болды.

Ш.Есеновтың аса көрнекті геолог-практик, бірегей әкімгер ретінде ең басты жетістігі бұл – Маңғыстау. Зерттеушілерге өткен ғасырдың 50 және 60 жылдардың тоғысында ашылған, әлі күнге дейін алуан түрлілігімен таңғалдырып келе жатқан қазыналы өлке. Маңғыстау ең ірі ашылым, бұрын соңды дәл Өзен сияқты кен орны болмаған, ол жерден шамамен 1,5 млрд көлемдегі қорларды алып тұрды. Міне осындай қорлардың бар екенін, сол жерде өнеркәсіпті дамыту керектігін ұқты. Осындай орасан зор қорлардың бар екенін дәлелдеу үшін, қысқа мерзімде үлкен көлемді деректерді жинау қажет болды. Ш.Есенов командасы жоғарыдан көрсетілген қысымға қарамастан ауқымды есептемедегі барлық сандарды қорғап шықты, барлық еңбегі молынан ақталды. Өйткені облыс аумағында мұнай мен газ қорынан басқа сирек кездесетін германий элементінің жоғары концентрациясы бар қоңыр көмір табылды. Сондай-ақ сирек кездесетін стронций, марганец, мыс, бор, ас және т.б. минералды тұздардың кен орындары табылып, мұның барлығы Ш.Есенұлының өлкені зерттеудегі бастамасына негіз болды. Геологтардың жетістіктері шөлді түбектің тіршілігін оятты. Кішігірім портты қалашық аудан орталығына дейін өсті.

Маңғыстау тұрғындарын энергиямен қамтамасыз етіп отырған, республикамыздағы алғашқы атом электр станциясы (АЭС) тұрғызылды. Қазақстанның теңіздегі қақпасы бүгінгі Ақтау теңіз портының гүлденуі Ш.Есенов пен оның әріптестерінің еңбегінің жемісі. Геологияны өзгеріссіз және тұрақты жер қабаты мен ондағы пайдалы қазбалардан ғана тұрады деу үстірт пайымдау. Адамзат өмірінің, технологиялардың өзгеруімен қатар қазбалардағы қажеттіліктерде өзгереді. Ғалымдар толық та, жаңа мағлұматтарға ие болу үшін келешекте өңдеуге болатын, барланған пайдалы қазбалардың кездесуі ықтимал жерлері көрсетілген карталар мен атластарды жасап, жаңартып тұру керек деді. Жүрілмеген жазықтары шексіз, қазбаларға бай кең өлкеміз үшін мұндай карталардың маңызы орасан зор. Бұл жұмысты кезінде Қ.Сәтпаев бастаса, Ш.Есеновтың басшылығымен мейлінше кең қанат жайды. Ш.Есенұлының Жезқазған кен орнын барлауда пайдаланған металлогениялық картасын құрудың әдісі кейін Қазақстанның басқа аймақтары мен облыстарында енгізіле бастады. Уақыт өте бүкіл Қазақстанның кен орындары түгелімен қамтылған, таралу заңдылығы көрсетілген минерагениялық картасы да жасалынады.

Ш.Есенов Қаныш Сәтбаев және Евней Букетовтердің қатарындағы қазақтың ең көрнекті ғалымдарының бірі саналады. Жемісті қызметінің және оның белсенді қатысуының арқасында бүгінге дейін ірі табиғи ресурстар (мұнай, газ, мыс және т.б) қоры болып отырған – Жезқазған, Жаңаөзен, Қаражанбас, Жетібай, Қаламқас, Бозащы және т.б. кен орындары ашылды және тиісінше қазіргі таңда Қазақстан экономикасының негізін құраушы өндірістік кешендер құрылды. Әріптестерінің еске алуынша, кезінде атақты кеңестік мемлекет қайраткері, үш мәрте Социалистік Еңбек Ері, кеңестік ядролық қару жасау жобасы жетекшілерінің бірі Ефим Славский өзінің Социалистік Еңбек Ері атақтарының кемінде біреуі  Маңғыстау облыстық мұнай-газ кен орындарын ашқаны және аймақтың даму негізін қалағаны үшін Шахмардан Есеновке тиесілі деген көрінеді. Геологтар Ш. Есенов басшылығында Маңғыстау облысындағы мұнай мен газ қорын барлау мен іздеуді бастаған кезде қазіргі Ақтау қаласы Актауский деп аталған шағын ғана кент болатын. Бүгінде қаладағы 40 ықшам аудандарда 450 мыңдай тұрғын бар. Тұтастай алғанда облысты 870 мыңдай халық қоныс еткен болса, оларға негізгі жұмысты іргесін кезінде Ш.Есенов басшылығындағы геологтар қалап кеткен мұнай-газ өнеркәсібі ұсынып отыр.

1995 жылы Шахмардан Есенұлы Есенов есімін мәңгі есте сақтау мақсатында Қазақстан Республикасы Министрлер кабинетінің қаулысымен Ақтау политехникалық институты Ш.Есенов атындағы Ақтау политехникалық институты болып өзгертілді. Содан бері Маңғыстау облысының бас жоғары оқу орны ұлы геологтың есімімен аталып келеді.

Академик Ш.Есенов өз дәуірінің қатардағы маманы, көп басшының бірі емес, мемлекеттік дәрежеде қызмет атқарған, ел мен жердің тағдырына араласып отырған басшы. «Адам деген жолаушы, бақытын талмай іздеген...» демей ме ақындар. Бақытқа жету жолын Шахмардандар ортақ іске үлес қосу, жеке бастың қамынан гөрі халықтық мұраттарды биік қою, ұлттық үрдістерді жандандыру, жалғастыру деп ұқты. Бұл сонау бабалардан келе жатқан жақсы дәстүр болатын. Кейіннен оны Ә.Бөкейханов, М.Дулатов, А.Байтұрсынов, М.Шоқайлар... жалғастырды, олардың үрдісті ісін Т.Рысқұлов, С.Сейфуллин, Т.Жүргенов...Исаев, Шаяхметов, Оңдасынов, Қонаев... және Сәтбаев, Шөкин, Есеновтер жалғастырды.

Шаһмардан Есенұлының өмір жолы мен ғылыми еңбегі – ұрпаққа үлгі. Тарих тағылымы дегеніміз – кейінгі ұрпаққа өнеге мен сабақ болуында, ұлы тұлғаларымыздың есімдерін ұлықтай білуде.

**Пайдаланылған әдебиеттер тізімі**

1. Г.Жүнүсова, Ш.Есенов өмір жолы Алматы «Литер» газеты, 06.04.2013
2. <https://yessenovfoundation.org/kk/sh-esenov/biografiya/>
3. Өткенге құрметпен, келешекке нық сеніммен Алматы-2021
4. Г.Оразалықызы Шахмардан Есенов Алматы-2012
5. Академик Ш.Есенов – его роль в развитии науки и техники и в освоении мангистауского нефтегазового бассейна Актау-2002
6. Біртуар Шахмардан Алматы «Ғылым» 1997